b"\n_START_ARTICLE_\nMas Serrallers\n_START_SECTION_\nDescripci\xc3\xb3\n_START_PARAGRAPH_\nSituat prop al nucli de Serra de Dar\xc3\xb3, t\xc3\xa9 una torre de defensa amb espitlleres i restes de matac\xc3\xa0 (segle XVI)._NEWLINE_El Mas Serrallers \xc3\xa9s un gran edifici d'estructura irregular i complexa, situat a la vora de l'esgl\xc3\xa9sia. El seu element m\xc3\xa9s remarcable \xc3\xa9s la torre fortificada, de planta rectangular, situada en un dels angles. Aquesta torre es troba integrada al conjunt de l'habitatge, i en l'actualitat es cobreix amb teulada a dues vessants. T\xc3\xa9 aproximadament uns vuit metres d'al\xc3\xa7\xc3\xa0ria. La fa\xc3\xa7ana d'acc\xc3\xa9s \xc3\xa9s a l'interior d'un gran pati. T\xc3\xa9 una porta d'arc escarser amb una inscripci\xc3\xb3 on figura el nom del mas. El conjunt presenta altres elements d'inter\xc3\xa8s, com les finestres de tipologia g\xc3\xb2tico-renaixentista que apareixen al cos afegit a la torre. L'aparell \xc3\xa9s de diferent qualitat en els paraments: mentre que la torre presenta carreus ben escairats, la resta va ser constru\xc3\xafda amb paredat.\n_START_SECTION_\nHist\xc3\xb2ria\n_START_PARAGRAPH_\nL'origen del Mas Serrallers \xc3\xa9s medieval. La torre de defensa a la qual s'hi van afegir posteriorment la resta de construccions data del segle XIV-XV. Posteriorment, durant els segles XVI-XVII es van construir els cossos de l'ala est, i la resta del conjunt s'aniria completant en dates successives, en funci\xc3\xb3 de les necessitats del mas."